b'\n_START_ARTICLE_\nSa\xc5\xa1a Lo\xc5\xa1i\xc4\x87\n_START_SECTION_\nKarijera\n_START_PARAGRAPH_\nPri stvaranju filmske glazbe, Sa\xc5\xa1a Lo\xc5\xa1i\xc4\x87 je sura\xc4\x91ivao s brojnim talentiranim glazbenicima i vokalnim solistima iz raznih dijelova Europe, izme\xc4\x91u ostalih s \xc4\x8dlanovima grupe Terra Folk (najbolji svjetski etno sastav na natjecanju BBC-a u Velikoj Britaniji), Candan Ercetin (jednom od najve\xc4\x87ih pjeva\xc4\x8dkih zvijezda turskog glazbenog neba), Vlatkom Stefanovskim (poznatim gitaristom iz Makedonije) , Tanjom Zajc Zupan (solisticom na citri iz Slovenije), Josipom Andri\xc4\x87em (cijenjenim pijanistom  iz Zagreba), Jovanom Kolund\xc5\xbeijom (violinistom svjetskog glasa iz Beograda), Mustafom \xc5\xa0anti\xc4\x87em (multiinstrumentalistom iz grupe Mostar sevdah reunion), Makedonskom etno grupom "DD  synthesis" te vokalnim solistima Gertrudom Muniti\xc4\x87, Usnijom Red\xc5\xbeepovom, Tanjom Ribi\xc4\x8d, Jasnom \xc5\xbdalicom, Alenkom Vidrih, Lejlom Jusi\xc4\x87, Severinom, Sabahudinom Kurtom, Radom \xc5\xa0erbed\xc5\xbeijom, Halidom Be\xc5\xa1li\xc4\x87em, \xc5\xa0erifom Konjevi\xc4\x87em, Dadom Topi\xc4\x87em, Zdravkom \xc4\x8coli\xc4\x87em, Gazebom (Italija), Brankom \xc4\x90uri\xc4\x87em-\xc4\x90urom, Eminom Ze\xc4\x8daj i brojnim drugim suradnicima._NEWLINE_Na jubilarnom 10-om  Sarajevo Film Festivalu, Sa\xc5\xa1a je koncertima koji su se odr\xc5\xbeali u Narodnom kazali\xc5\xa1tu u Sarajevu, premijerno predstavio svoj novi "Sa\xc5\xa1a Lo\xc5\xa1i\xc4\x87 Film Orkestar". Ovaj glazbeni spektakl pod sentimentalnim nazivom "Hotel Evropa" na koncertima je u Sarajevu, Zagrebu i Ljubljani  ugostio legendarne vokalne soliste koji su, svaki u svom glazbenom izrazu, obilje\xc5\xbeili dekade pro\xc5\xa1log vijeka, od 50-ih pa sve do danas. Izme\xc4\x91u ostalih na ovim koncertima su nastupili: Jasna \xc5\xbdalica, Hanka Paldum, Sabahudin Kurt, Leo Martin, Ki\xc4\x87o Slabinac, grupa Pepel in kri, Mi\xc4\x87a Orlovi\xc4\x87, Magnifico, Dado Topi\xc4\x87, Kornelije Kova\xc4\x8d, Halid Be\xc5\xa1li\xc4\x87 te brojni drugi gosti. Pored najpopularnijih melodija koje je Sa\xc5\xa1a Lo\xc5\xa1i\xc4\x87 komponirao proteklih godina za kazali\xc5\xa1ne predstave i filmove, publika je imala priliku \xc4\x8duti i potpuri naljep\xc5\xa1ih zaboravljenih melodija s ovih prostora._NEWLINE_S poznatim Sarajevskim i Ljubljanskim jazz glazbenicima a s druge strane sa \xc4\x8dlanovima legendarnog  "Narodnog orkestra RTV Bosne i Hercegovine", ovaj udru\xc5\xbeeni a stilski potpuno razli\xc4\x8dit orkestar tvori globalno nov a opet tako tipi\xc4\x8dan Sarajevski zvuk, odnosno glazbeni oblik koji je na isti na\xc4\x8din logi\xc4\x8dan kao kad se kitnjasto-secesionisti\xc4\x8dki arhitektonski stil starog hotela "Evropa", samo par metara dalje, sasvim harmoni\xc4\x8dno stapa s orijentalnim gra\xc4\x91evinama starog dijela grada Sarajeva - Ba\xc5\xa1\xc4\x8dar\xc5\xa1ije. Upravo se vode pregovori za postavljanje kazali\xc5\xa1ne predstave "Hotel Evropa" u Italiji, koja bi time nastavila svoj bezvremenski \xc5\xbeivot._NEWLINE_Sa\xc5\xa1a je autor glazbe za turisti\xc4\x8dku razglednicu (tv spot) Bosne i Hercegovine koja \xc4\x87e se uskoro po\xc4\x8deti emitirati na CNN-u. Spot je realiziran u produkciji sarajevske producentske ku\xc4\x87e "Refresh"._NEWLINE_U koprodukciji SNG Nova Gorica i SSG Trst, Sa\xc5\xa1a zavr\xc5\xa1ava rad na svojoj prvoj operi po Euripidovoj drami "Bakhantke". Ova Balkan-opera \xc4\x87e biti jedan od najve\xc4\x87ih kazali\xc5\xa1nih doga\xc4\x91aja u Sloveniji. Pored kultnog re\xc5\xbeisera Vite Taufera, koreografa Matija\xc5\xbea Fari\xc4\x8da, scenografa Samota Lapajnea u ovoj operi sudjeluju i  poznate slovenske i talijanske umjetnice (glumice, operne pjeva\xc4\x8dice, plesa\xc4\x8dice i instrumentalistice) a u jednoj od glavnih uloga i diva slovenske pop glazbe Helena Blagne u ulozi majke Agave.'